### NN 23/2018 (7.3.2018.), Odluka Agencije za elektroničke medije, klasa: UP/I-612-12/17-02/0007, urbroj: 567-06-18-02 od 2. ožujka 2018.

Agencija za elektroničke medije

450

Vijeće za elektroničke medije u sastavu Damir Hajduk, predsjednik Vijeća, Robert Tomljenović, zamjenik predsjednika Vijeća te Vanja Gavran, Suzana Kunac, Anita Malenica, Davor Marić i Gordana Simonović, kao članovi Vijeća, na temelju članka 69. stavka 1. podstavka 1. Zakona o elektroničkim medijima (»Narodne novine« broj 153/09, 84/11, 94/13 i 136/13) i članka 24. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (»Narodne novine« broj 131/13), a temeljem provedenog postupka sukladno Obavijesti o namjeri davanja koncesija za obavljanje djelatnosti pružanja medijskih usluga radija br. 07/17 (»Narodne novine« broj 2/2018 od 5. siječnja 2018.) na 9-18 sjednici održanoj 1. ožujka 2018. godine, donijelo je sljedeću

ODLUKU

I. Poništava se odluka o objavi Obavijesti o namjeri davanja koncesija za obavljanje djelatnosti pružanja medijskih usluga radija br. 07/17 od 29. prosinca 2017., klasa: UP/I-612-12/17-02/0007, urbroj: 567-06-17-01 objavljena u »Narodnim novinama« broj 2 od 5. siječnja 2018. godine u dijelu koji se odnosi na sljedeća koncesijska područja navedena u tablici 1.:

|  |  |
| --- | --- |
| Red. broj | Naziv, područje i oznaka frekvencije |
| 3. | Grad Vrgorac (L-VR); 105,0 Mhz |
| 5. | Grad Korčula (G-KO); 107,5 MHz i 87,6 MHz |
| 7. | Grad Orahovica (L-OR); 95,7 MHz |
| 12. | Grad Vukovar (G-VU); 101,5 MHz |

II. Ova odluka stupa na snagu danom donošenja i objavit će se u »Narodnim novinama«.

Obrazloženje

Na temelju članka 73. ZEM-a, Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija (dalje: Pravilnik), te provedenih pripremnih radnji za davanje koncesija te tehničke podloge koju je utvrdila Hrvatska agencija za poštu i elektroničke komunikacije, Vijeće za elektroničke medije (dalje: Vijeće) je Odlukom o objavi Obavijesti o namjeri davanja koncesija za obavljanje djelatnosti pružanja medijskih usluga radija br. 07/17 od 29. prosinca 2017., klasa: UP/I-612-12/17-02/0007, urbroj: 567-06-17-01 objavljena u »Narodnim novinama« broj 2 od 5. siječnja 2018. raspisalo Obavijest o namjeri davanja koncesija za obavljanje djelatnosti pružanja medijskih usluga radija na ukupno trinaest (13) koncesijskih područja.

Na 6-18 sjednici Vijeća, dana 14. veljače 2018. održano je javno otvaranje ponuda pristiglih na temelju Obavijesti o namjeri davanja koncesije br. 07/16 te je utvrđeno kako su temeljem navedene Obavijesti pristigle sljedeće ponude:

|  |  |  |
| --- | --- | --- |
| Red. br. | Područje | Naziv ponuditelja |
| 1. | Grad Kastav (G-KV); 90,3 Mhz | Udruga za promicanje medijske kulture i audiovizualnih djelatnosti »Castua« |
| 2. | Grad Mali Lošinj (L-ML); 92,8 Mhz | Jadranka d.d. |
| 3. | Grad Vrgorac (L-VR); 105,0 Mhz | Radio Biokovo d.o.o. |
| 4. | Grad Labin (L-LA); 99,7 Mhz, 93,2 Mhz, 95,0 Mhz i 91,0 Mhz | Radio Labin d.o.o. |
| 5. | Grad Korčula (G-KO); 107,5 Mhz i 87,6 Mhz | Radio Korčula j.t.d. |
| 6. | Grad Metković (L-MT); 97,0 Mhz | Radio Delta d.o.o. |
| 7. | Grad Orahovica (L-OR); 95,7 Mhz | Radio Orahovica d.o.o. |
| 8. | Grad Novska (L-NO); 88,3 Mhz | Radio postaja Novska d.o.o. |
| 9. | Grad Delnice (L-DE); 95,0 Mhz, 92,4 Mhz, 89,6 Mhz i 107,1 Mhz | Radio Gorski Kotar d.o.o. |
| 10. | Grad Petrinja (L-PE); 106,9 Mhz | Petrinjski radio d.o.o. |
| 11. | Općina Vela Luka (M-VL2); 90,1 Mhz | Radio M – Udruga mladeži Vela Luka i dr. j.t.d. |
| 12. | Grad Vukovar (G-VU); 101,5 Mhz | Difuzija d.o.o. |
| 13. | Općina Borovo (M-BO); 100,7 Mhz | Rapsodija d.o.o |

Vijeće je pristupilo postupku utvrđivanja zadovoljavanja formalnih uvjeta ponuda pristiglih na javni natječaj.

U postupku utvrđivanja formalnih uvjeta utvrđeno je kako ponude ponuditelja Radio Biokovo d.o.o., Makarska, Radio Korčula j.t.d. Korčula, Radio Orahovica d.o.o., Orahovica te Difuzija d.o.o. Vukovar, ne udovoljavaju formalnim uvjetima sukladno Obavijesti o namjeri davanja koncesija za obavljanje djelatnosti pružanja medijskih usluga radija br. 07/16 od 29. prosinca 2017. te pripadajućoj dokumentaciji za nadmetanje.

Pregledom ponude ponuditelja Radio Biokovo d.o.o. utvrđeno je kako ponuda ne udovoljava formalnim uvjetima zbog toga što programska cjelina »Dobro jutro« trajanja 110 minuta ne može biti priznata kao informativna emisija, s obzirom da je to mozaična emisija s glazbom i kratkim javljanjima. Nakladnik unutar tog bloka ima i postojeće emisije »Vijesti«, »Crtica« i »Danas kužinamo«, pa dolazi do dupliranja. Također u tom jutarnjem bloku postoje i reklame koje nakladnik nije izbacio i koje ne ulaze u kategoriju informativnog programa i vlastitu proizvodnju. Iz toga proizlazi kako ponuditelj ima 110 minuta čistog informativnog programa, a iz priložene sheme vidljivo je kako to nije ispravno. Nadalje, ponuditelj nema dokaz o osiguranju početnih financijskih uvjeta.

Pregledom ponude ponuditelja Radio Korčula j.t.d. utvrđeno je kako ponuda ne udovoljava formalnim uvjetima zbog toga što je u ponudi navedeno kako ponuditelj emitira vlastiti program od 7 do 16 sati od ponedjeljka do subote, a u nedjelju od 8 do 17 sati, u ostalom vremenu ponuditelj reemitira program Radio Dalmacije. Ponuditelj je programsku osnovu računao prema vlastitom dijelu programa, dok je Zakonom o elektroničkim medijima određeno kako svi audiovizualni ili radijski programi koji se objavljuju putem radijskog ili televizijskog emitiranja svakog dana od 0 do 24 sata ulaze u dnevno vrijeme objavljivanja, osim kada je zakonom drugačije propisano. Nadalje, ponuditelj nije dostavio zaključnu ocjenu.

Pregledom ponude ponuditelja Radio Orahovica d.o.o. utvrđeno je kako ponuda ne udovoljava formalnim uvjetima zbog toga što ponuditelj nije dostavio originalni izvod iz sudskog registra te javno ovjerovljene izjave o nepostojanju koncentracije i o kaznenoj evidenciji. Također, ponuditelj je krivo izračunao udio vlastite proizvodnje. Program ponuditelja većinom čine mjesečne ili dvomjesečne emisije čime ponuditelj dijeli ukupnu minutažu na 4 ili na 2 dijela, što je pogrešno, jer ako je emisija mjesečna, onda se ne može računati u ukupno tjedno vrijeme emitiranja programa.

Zaključno, pregledom ponude ponuditelja Difuzija d.o.o. utvrđeno je kako ponuda ne udovoljava formalnim uvjetima jer se u zaključnoj ocjeni navodi se da se program realizira na srpskom jeziku. Nadalje, programska cjelina »Jutarnji program« trajanja 145 minuta ne može biti priznata kao informativna emisija, s obzirom da je to kolaž emisija s glazbom i kratkim javljanjima. Ponuditelj unutar tog bloka ima i postojeće emisije »Dunav info«, »Mali oglasi«, »Hit tjedna«, pa dolazi do dupliranja. Također u tom jutarnjem bloku postoji i oglasni sadržaj (reklame) koje ponuditelj nije izbacio i koje ne ulaze u kategoriju informativnog programa i vlastitu proizvodnju. Iz toga proizlazi kako ponuditelj tjedno ima (145 minuta puta 7 dana) 1015 minuta informativnog programa iz te jutarnje kolaž emisije. U programskoj shemi se uopće ne vidi gdje je odjava programa. Za emisije »Talasanje« u trajanju od 30 minuta (prijepodne) i »Talasanje« u trajanju od 90 minuta (poslijepodne) nakladnik navodi u programskoj shemi »Želje čestitke i pozdravi« što spada u audio komercijalnu komunikaciju i tako piše i u tablici. S obzirom na to, proizlazi kako su te dvije zabavne emisije napravljene od audiokomercijalne komunikacije.

Slijedom svega naprijed navedenog, utvrđeno je kako ponude ponuditelja, Radio Biokovo d.o.o. Makarska, Radio Korčula j.t.d. Korčula, Radio Orahovica d.o.o. Orahovica te Difuzija d.o.o. Vukovar nisu udovoljile formalnim uvjetima sukladno Obavijesti o namjeri davanja koncesija za obavljanje djelatnosti pružanja medijskih usluga radija br. 07/17 od 29. prosinca 2017. te pripadajućoj dokumentaciji za nadmetanje te je Vijeće za elektroničke medije odlučilo kao u izreci ove odluke te temeljem odredbe članka 24. Pravilnika o sadržaju i postupku obavijesti o namjeri davanja koncesija za obavljanje djelatnosti pružanja medijskih usluga televizije i radija donijelo odluku o poništenju odluke o objavi Obavijesti o namjeri davanja koncesija za obavljanje djelatnosti pružanja medijskih usluga radija br. 07/17 u dijelu kako je navedeno u izreci ove odluke.

UPUTA O PRAVNOM LIJEKU

Protiv ove odluke nije dopuštena žalba ali se može pokrenuti upravni spor pred nadležnim Upravnim sudom u roku od 30 dana od dana primitka odluke. Tužba se predaje ili šalje neposredno Upravnom sudu, a može se podnijeti i na zapisnik kod redovnog suda nadležnog za obavljanje pravne pomoći.

Klasa: UP/I-612-12/17-02/0007

Urbroj: 567-06-18-02

Zagreb, 2. ožujka 2018.

Agencija za elektroničke medije
 Vijeće za elektroničke medije
 Damir Hajduk, v. r.